
Gyermek a természetben – „természetes vagy természetellenes”?

Gyermek a természetben: „természetes vagy természetellenes”? című dolgozatom alapjául egy skót tanulmány szolgált, melynek címe „A fiatalok interakciója a természeti örökséggel a szabadtéri tanuláson keresztül”. (Mannion, Sankey, Doyle, & Mattu, 2007.) Céljuk volt feltárni azt, hogy a gyermekek hol, milyen módon tapasztalják meg leginkább a természet közelségét.
A skót kutatás hazai viszonylatokra átalakított kérdőívét és az interjú eszközeit egyaránt használtam a kvalitatív és kvantitatív módszerű kutatásom során. A vonatkozó szakirodalom feldolgozása mellett kérdőíves megkérdezést és félig strukturált fókuszcsoportos beszélgetést alkalmaztam, ami asszociációs módszerre épült; olyan képeket válogattam három kategóriába, amelyek az iskolai környezeti nevelés során megjelennek a tanórákon.

Kutatási céljaim közt szerepelt, hogy kiderítsem azokat a tényezőket, amelyek a szülők szerint meghatározzák a gyermekük szabadban töltött idejét, felmérjem a gyermekek személyes élményeik hátterében rejlő motivációkat, valamint általános iskolák meglátogatásával feltárjam a környezeti nevelés helyi gyakorlatát.

Hét budapesti és egy Visegrád melletti általános iskolába látogattam el. Összesen tizennégy pedagógussal töltettem ki papír alapú kérdőívet, hetven gyermekkel készítettem interjút és hatvankettő szülő töltötte ki az online kérdőívet.

Azon felvetésem beigazolódott, hogy a szülők biztonsági okok miatt nem engedik el gyermekeiket egyedül játszani. A gyermekekkel készült interjúkból beigazolódott, hogy természetbéli élményeikre leginkább a család van hatással. A harmadik állításom részben beigazolódott, valóban az iskolaudvar az elsődleges szabadtéri helyszín a legtöbb gyermek számára, ahol minden nap van alkalmuk játszani.

A kutatás alapján a gyerekek szabadtéren leginkább az iskolaudvaron játszanak. A szabad levegő elengedhetetlen az egészséges gyermek fejlődéséhez, de az udvari idő nem elégséges. (Hill, 2020.) Fontos a házirendbe foglalt „jó idő” fogalmából kilépve akkor is lehetőséget adni a kinti játékra, amikor „rossz az idő”. (McGurk, 2017.) Kutatásom alátámasztja, hogy a gyerekek tapasztalati úton történő kompetenciafejlesztésének legtermészetesebb terepe a természet. (Hüther & Renz-Polster, 2017.)



